3 vroue dood in botsing in Mpumalanga | Netwerk24
3 vroue dood in botsing in Mpumalanga
Deur Lynn Williams 09 Augustus 2019 13:07
Drie vroue is op Vrouedag op die R40 tussen Mbombela en Umjindi, Mpumalanga, in ’n motorongeluk dood.
Volgens die verkeersowerhede was albei voertuie omstreeks 04:30 in die rigting van Umjindi op pad toe die een bestuurder vermoedelik die ander een probeer verbysteek het.
“Nadat die een voertuig die ander een op die kant getref het, het albei bestuurders beheer oor hul voertuie verloor en albei voertuie het op die brug omgeslaan,” lui ’n verklaring van die Mpumalanga departement van gemeenskapsveiligheid.
Twee vrouepassasiers wat in die sportnutsvoertuig gery het, is op slag dood. Die bestuurder is met ernstige beserings na ’n hospitaal geneem.
Twee van die vroue wat dood is, was passasiers in die sportnutsvoertuig. Die derde vrou was ’n passasier in die sedan.
Die bestuurder van die sportnutsvoertuig, wat ernstige beserings opgedoen het, is in die Kiaat-hospitaal in Mbombela opgeneem.
Luidens die verklaring was die bestuurder van die sedan skoonveld.
“ ’n Ondersoek word gedoen om die oorsaak van die ongeluk vas te stel.”
Gabisile Shabalala, LUR van gemeenskapsveiligheid in Mpumalanga, sê die ongeluk is een van vele wat vermy kon word indien mense beter veiligheid toepas.
Sy het motoriste gemaan om nie te bestuur terwyl hulle vaak of dronk is nie. Shabalala het Vrydagoggend die ongelukstoneel besoek. Sy het motoriste gevra om tydens die langnaweek ekstra versigtig op die paaie te wees.
Die bestuurders van die twee voertuie het met die impak van die botsing beheer oor hul voertuie verloor en albei voertuie het omgeslaan.
Meer oor: Mbombela | Mpumalanga | Botsing | Ongeluk | Padveiligheid
72 kinders in busongeluk beseer